
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	23 iunie 2008

	Nr.
	27/117


R A P O R T

asupra propunerii legislative pentru modificarea şi completarea Legii 416/2001 privind venitul minim garantat
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 173 din 8 aprilie 2008, cu dezbaterea pe fond în procedură obişnuită a propunerii legislative pentru modificarea şi completarea Legii 416/2001 privind venitul minim garantat
La întocmirea prezentului raport Comisia a avut în vedere:

· avizul Consiliului Legislativ (nr.1412/15.10.2007)

· avizul Comisiei juridice, de disciplină şi imunităţi (nr.31/300/12.05.2008)

· avizul Comisiei pentru administraţie publică, amenajarea teritoriului şi echilibru ecologic (nr.26/2295/13.05.2008)

· punctul de vedere al Guvernului (nr.2973/08.11.2007).

Propunerea legislativă are ca obiect de reglementare modificarea şi completarea art.25 din Legea nr.416/2001, astfel încât mamele să beneficieze în mod diferenţiat de alocaţia pentru fiecare dintre primii 4 copii născuţi vii. De asemenea, se propune ca reprezentantul legal al copilului să poată ridica alocaţia numai pe baza unui acord scris semnat de mama care nu este în situaţia de a beneficia de acest drept.
Comisia propune Plenului Camerei Deputaţilor respingerea iniţiativei legislative din următoarele considerente:

· alocaţia pentru nou-născuţi se acordă o singură dată, iar scopul acesteia este de a acorda un prijin financiar la naşterea copilului tuturor familiilor, fără discriminare, astfel încât acestea să poată asigura nou-născutului produsele necesare îngrijirii acestuia;
· cuantumul alocaţiei a fost indexat prin Hotărârea Guvernului nr.11/2008, acesta fiind în prezent de 213 lei;
· reducerea cuantumului începând cu cel de-al doilea copil contravine scopului acordării acestei alocaţii. Costurile întreţinerii unui copil nu se schimbă de la o naştere la alta, motiv pentru care nu se justifică diminuarea cuantumului alocaţiei începând cu a doua naştere;
· propunerea de modificare a alin.(4) nu are aplicabilitate pentru toate cazurile, deoarece pot exista situaţii în care mama copilului nu mai este în viaţă sau nu mai dispune de capacitatea fizică sau psihică pentru a semna un astfel de acord.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 18 iunie 2008 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Egalităţii de Şanse:
· d-na Denisa Pătraşcu – Secretar de Stat

· d-na Georgeta Jugănaru – director

· d-na Cecilia Sebe – şef serviciu.

La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 19 martie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Expert Sorina Steliana SZABO

